詩偈 六
作者：龐藴
朝代：唐

paragraphs: 八十隨形好，相有三十二。
四諦及三乘，同一無生智。
名爲一合相，非是人同類。
凡夫共佛同，一體無有異。
若論心與境，懸隔不相似。
凡夫惟妄想，攀緣徧天地。
常懷三毒心，損他將自利。
佛心常慈悲，善惡無有二。
蠢動諸衆生，心同一子地。
六識空無生，六塵將布施。
意根成妙覺，七識平等智。